
Ex-situ szaporított, kiemelt jelentőségű löszpusztagyepi növényfajok felhasználása parlagok restaurációjában a Békés-Csanádi löszháton

Az ember története során folyamatosan alakítja a környezetét, főleg a XXI. században, ahol a nagymértékű mezőgazdasági művelés, erdőgazdálkodás, tájhasználat ma is folyik. A rendszerváltás idején, mikor a nagyüzemek megszűntek, egyéb jó minőségű, addig használatlan földterületeket is művelés alá vettek. Később azonban ezek egy része felhagyásra került.
A gazdálkodásból kivont területek egy részén (pl.: a löszön, mely kiváló minőségű talajjal rendelkezett) másodlagos, harmadlagos gyepek jöttek létre, melyek régi fajkészletének csupán töredékét őrzik. Ezek a területek csak több évtized alatt alakulhatnak vissza természet közeli állapotba. A gyepeket továbbá veszélyezteti a gyomosodás, területük csökkenése, állományaik feldarabolódnak, melynek hatására fajok szorulnak ki a területükről (pl.: a mezsgyékre), ill. el is tűnhetnek.
Ezen folyamatok elkerüléséért kezdtünk bele löszpusztagyep konzervációs programunkba, melynek célja fajgazdag élőhelyfoltok kialakítása és megőrzése volt. A Körös-Maros Nemzeti Park Igazgatósága és az SZTE Füvészkert vállalta több éve felhagyott szántók, parlagok rehabilitációs programjának kidolgozását és elvégzését 2011-2012 között, melyben szerepet vállalhattam. A program keretében a löszvegetáció jellemző, specialista, ill. védett fajainak szaporításra alkalmas propagulumait gyűjtöttük be, tároltuk, szaporítottuk és ültettük ki a különböző kijelölt területekre. Ezt Tótkomlóstól nyugatra eső felhagyott 9 parlagon végeztük, melyek korábban löszgyepek voltak. A 32 növényfajból 5914 tövet sikerült ex-situ felszaporítani, majd megfelelő talaj előkészítés után mesterséges, meghatározott mintázat szerint kiültetni 2012 októberében. Dolgozatomban a 18 védett fajra koncentrálok, melyek között pl.: a törpemandula, a kék atracél, a horgas bogáncs, a nyúlánk sárma, a macskahere, a gór habszegfű, a vetővirág és a pusztai meténg fordul elő.
Növényeink túlélésének vizsgálatára 2013-ban és 2014-ben végeztünk felmérést. A monitorozás alapján a kitelepített egyedeket szinte kivétel nélkül megtaláltuk, méghozzá kiváló, sokszor virágzó állapotban, szaporulattal. A kúszó, karcsúbb növényeink túlélése volt gyengébb, a felnövő zavarástűrő pillangósvirágúak, ott élő állatok zavaró tevékenysége, valamint a változékony időjárás sem kedvezett növényeinknek.
A monitorozott adatokból messzemenő következtetés még nem vonható le, de az állapotfelmérést folytatjuk, tapasztalatainkat feljegyezzük, ha lehet újabb területek bevonásával.



